Onbillike Ontslag en Heraanstelling - Regsdienste | Regsadvies | SolidariteitJy en die Reg
Tuis › Artikels › Onbillike ontslag en heraanstelling
Onbillike ontslag en heraanstelling
Donderdag | 19 April | 2018
Vraag: My werkgewer het my afgedank sonder om enige prosedures vir ontslag te volg. Toe ek 'n geskil van onbillike ontslag by die KVBA aanhangig maak, het my werkgewer aangebied om weer aan te stel ten einde die ontslagproses reg te stel. Is dit wettig, en hoe sal dit my saak van onbillike ontslag beïnvloed?
Die feitestel in hierdie scenario stem ooreen met saak Heath v A & N Paneelkloppers (2015) 36 ILJ 1301 (LC). In hierdie spesifieke saak is 'n werknemer ontslaan, klaarblyklik as gevolg van haar swangerskap. Die werknemer het op grond van diskriminasie weens swangerskap 'n geskil van onbillike ontslag na die arbeidshof verwys. Kort daarna het die werkgewer aangebied om die werknemer weer in haar pos aan te stel. Die werknemer het die aanbod geweier en met haar geskil voortgegaan.
By oorweging van watter uitwerking die aanbod van herindiensstelling op enige vergoeding vir die outomatiese onbillike ontslag gehad het, het die arbeidshof soos volg beslis:
Die hof het bogenoemde besonderhede in ag geneem, en dit het uiteindelik 'n impak gehad op die vergoedingsbedrag wat weens die outomatiese onbillike ontslag aan die werknemer toegeken is – die hof het slegs vergoeding toegestaan vir diskriminasie weens haar swangerskap. Nadat die bogenoemde beginsels toegepas is, het die hof opgemerk dat indien dit nie was vir die feit dat die applikant se ontslag outomaties onbillik was omdat dit met haar swangerskap verband gehou het nie, die aansoeker moontlik in die situasie kon wees dat sy geen vergoeding sou ontvang het nie weens haar weiering om die aanbod vir herindiensneming te aanvaar.
Wat hierdie saak illustreer, is dat 'n werkgewer wat 'n werknemer om welke rede ook al ontslaan het, daarop geregtig is om herindiensstelling aan sodanige werknemer aan te bied ten einde gebreke in die ontslagproses reg te stel.
'n Werknemer wat ontslaan is, sal wysheid aan die dag lê om nie 'n aanbod van herindiensstelling ligtelik op te neem nie, aangesien hierdie aanbod die meriete van enige verdere onbillike ontslaggeskil nadelig kan beïnvloed.